严羽
送戴式之归天台歌
吾闻天台华顶连石桥，石桥巉绝横烟霄。
下有沧溟万折之波涛，上有赤城千丈之霞标。
峰悬蹬断杳莫测，中有石屏古仙客。
吟窥混沌愁天公，醉饮扶桑泣龙伯。
适来何事游人间？飘飖八极寻名山。
三花树下一相见，笑我萧飒风沙颜。
手持玉杯酌我酒，付我新诗五百首。
共结天边汗漫游，重论方外云霞友。
海内诗名今数谁？群贤杂沓争相推。
胸襟浩荡气萧爽，豁如洞庭笠泽月。
寒空万里云开时。
人生聚散何超忽，愁折瑶华赠君别。
君骑白鹿归仙山，我亦扁舟向吴越。
明日凭高一望君，江花满眼愁氛氲。
天长地阔不可见，空有相思寄海云。